Nú hafa ýmsir lánveitendur boðið upp á þann möguleika að viðskiptavinir geti fryst afborganir af húsnæðislánum sínum, til dæmis til 3-7 mánaða. Þessu úrræði er ætlað að mæta erfiðleikum sem COVID-19 faraldurinn mun hafa á fjárhagsstöðu heimila. Mundu að þegar afborganir eru frystar þýðir það ekki að lánið sjálft verði fryst. Vextir munu leggjast við höfuðstólinn meðan á frystingu stendur sem mun hækka greiðslubyrðina á láninu þegar greiðslur hefjast að nýju. Einnig safnast verðbætur upp á meðan frestun stendur, þ.e. ef viðskiptavinurinn er með verðtryggt lán. Að frestun lokinni mun viðskiptavinurinn því skulda meira í húsnæðinu sínu og þar af leiðandi þurfa að greiða hærri upphæð mánaðarlega en fyrir frystingu. Það er því mikilvægt að taka vel ígrundaða ákvörðun um hvort frysta eigi afborganir á húsnæðisláninu. Ef það er eina lausnin til að ná endum saman er um að gera að nýta sér úrræðið. Aðrir möguleikar í boði eru endurfjármögnun eða skilmálabreyting á láninu þar sem lánstími er t.d. lengdur til að lækka greiðslubyrðina. Kynntu þér allt um greiðslufrest og greiðsluvanda hér.